PNL Pașcani a anunțat, joi, că va depune o plângere penală împotriva liderilor PSD Pașcani, pe care-i acuză că au oferit diferite bunuri, bani sau alte foloase pentru a-i influența pe alegători.
PNL Pașcani a anunțat, joi, că va depune o plângere penală împotriva liderilor PSD Pașcani, pe care-i acuză de mită electorală. „Candidaţi PSD Paşcani, prinşi în flagrant cu mită electorală în municipiu. PNL Paşcani va face plângere penală”, se arată într-un comunicat al organizației liberale din Pașcani.
Potrivit comunicatului, social-democrații ar fi oferit bani și bunuri, sau alte foloase, pentru a influența votul alegătorilor în privința unui candidat sau unei liste de candidați.
„PNL Paşcani va face plângere penală împotriva conducerii PSD Paşcani pentru infracţiunea de oferire sau dare de bani, de bunuri ori de alte foloase în scopul determinării alegătorului să voteze sau să nu voteze o anumită listă de candidaţi ori un anumit candidat”, potrivit comunicatului.
Potrivit PNL Pașcani, social-democrații ar fi încercat, sub acoperirea unor acțiuni caritabile, să „corupă” electoratul oferind aceste bunuri.
„Imaginile surprise în această săptămână arată că PSD Paşcani nu se dezminte şi, sub masca unor acţiuni ‘filantropice’ încearcă, în plină precampanie electorală, să corupă alegătorii”, potrivit comunicatului liberalilor.
PNL Pașcani mai denunță faptul că, după ce săptămânile trecute social-democrații ar fi făcut aceste fapte sub acoperirea, potrivit liberalilor, a organizării unor pelerinaje la mănăstiri, în această săptămână „au lăsat deoparte orice prudenţă” și ar fi împărțit în municipiu, „după liste” pachete cu diverse alimente.
„Dacă săptămânile trecute au fost mai discreţi, organizând aşa zise pelerinaje la mănăstiri, săptămâna aceasta au lăsat deoparte orice prudenţă şi au luat cu asalt municipiul, împărţind, după liste, pachete cu alimente. Estimarea ar fi de 1200 de astfel de pachete”, spun afirmă liberalii în comunicat.
PNL Pașcani îi acuză pe primarul municipiului, Dumitru Pantazi, că a „ținut orașul în subdezvoltare” și că, cu ocazia alegerilor locale, este dispus să „cheltuie sume amețitoare” pentru a mai câștiga un mandat și astfel să-i „păcălească” pe locuitorii din Pașcani.
„După ce a ţinut oraşul în subdezvoltate timp de 30 de ani, astăzi, Dumitru Pantazi, mânat de frica faptului că în curând va trebui să dea socoteală pentru toate faptele sale şi în acelaşi timp orbit de lăcomia sa pentru pământ, este dispus să cheltuie sume ameţitoare, în speranţa că va mai păcăli încă o dată păşcănenii.
Coruperea alegătorilor este fapta penală, însă pentru Dumitru Pantazi încă o infracţiune nu mai contează şi sacrifică tineri din PSD care accepta să-şi compromită viitorul.
Pe 9 iunie, cetăţenii de bună-credinţă din Paşcani, cei mulţi şi tăcuţi vor alege progresul şi normalitatea, astfel încât politicienii de tipul lui Dumitru Pantazi să fie trimişi definitiv la groapa de gunoi a istoriei”, se mai arată în comunicatul PNL Pașcani.